<classify> JESHI la Polisi Mkoa wa Kipolisi wa Tarime- Rorya, limefanikiwa kuwaua watu watatu wanaosadikiwa kuwa majambazi akiwemo aliyewahi kudaiwa kunyanganywa bunduki aina ya SMG na mwanamke mkazi wa Buriba katika Kata ya Sirari wilayani Tarime.Kamanda wa Polisi wa Tarime-Rorya, Henry Mwaibambe alisema jana katika tukio hilo, zimepatikana bunduki 2; moja AK 47 na goboro, na risasi 5 zikiwa ndani ya magazine.Alisema majambazi hao walikufa Novemba 7, mwaka huu saa nne usiku baada ya majibizano ya risasi walipovamia nyumbani kwa mfanyabiashara wa samaki, David Ogutu maarufu Baba Ouma Kijiji cha Obwere Shirati wilayani Rorya kupora fedha.Kundi la majambazi hao likiwa limejihami kwa silaha za moto, lilivamia nyumbani kwa mfanyabaishara huyu wa samaki kwa nia ya kufanya uhalifu wa kupora fedha; walifyatua risasi hewani kuwatishia wananchi wasijitokeze kutoa msaada lakini mfanyabiashara huyo alipiga simu kwa askari polisi Kituo cha Shirati waliofika, alisema Mwaibambe.Aliongeza kuwa, majambazi hao walipowaona polisi, waliwarushia risasi na kuanza majibizano ya risasi hatimaye polisi kufanikiwa kuwajeruhi majambazi hao watatu... wananchi na polisi walifuatia nyayo na damu iliyoonekana katika eneo la tukio.Kutokana na mwito wa polisi wa kutaka taarifa zitolewe mapema kuhusu watu watakaoonekana wamejeruhiwa, siku iliyofuata Novemba 8, mwaka huu, wananchi Mjini Tarime walimwona mtu aliyejitambulisha kwa jina la Kesanta Chacha akiwa na majeraha amejifunika jaketi akipanda gari dogo la abiria kutaka kwenda Sirari.Kamanda Mwaibambe alisema walimtilia shaka na kutoa taarifa kwa polisi kabla gari hilo halijaondoka na kumkamata mkazi huyo wa Kebeyo aliyewahi kupatikana na bunduki AK 47, lakini akaachiwa na mahakama akiwa na umri wa takriban miaka 16.  <topic>: kitaifa 